জীবনের শেষদিকে এসে কেন যেন মনে হয়, জনাব গোলাম আযম স্বাধীনতার বিরোধিতা করে বর্তমান আওয়ামী নেতৃবৃন্দ এবং সমর্থকের কাছে যত না অপরাধ করেছেন, জীবনপণ করে মুক্তিযুদ্ধে পাকিস্তানি হানাদারদের পরাজিত করে স্বাধীনতার লাল সূর্য ছিনিয়ে এনে আমি তার চেয়ে বেশি অপরাধ করেছি। আশা করেছিলাম যে বাংলাদেশ সৃষ্টি করেছিলাম সেই দেশে আর কিছু না হোক বয়সকালে মান-সম্মান-সম্ভ্রম নিয়ে নিরাপদে থাকব, কেন যেন তাও ফিকে হয়ে আসছে। মানুষ তার সন্তান-সন্ততির সুন্দর ভবিষ্যতের জন্য সারা জীবন কষ্ট করে। আমার দেশের আগামী প্রজন্মের ভবিষ্যৎ কোথায়? আমি চলে যাওয়ার পরও যদি আমার সন্তানরা বেঁচে থাকে তাহলে তাদের কী হবে? আমার সাদামাটা স্ত্রী নাসরীন আমার আগে না মরে, আমি যদি মরি, তার পরের দিনগুলো কেমন হবে? এ দেশের কাছে সে কী ব্যবহার পাবে? মুক্তিযুদ্ধের শুরুতে এক সময় একমাত্র সিলেটের ফারুক পাশে ছিল। একদিন বড় বিমর্ষ হয়ে এক বটগাছের ছায়ায় বসেছিলাম। অন্ধকার ছাড়া সামনে কোনো আলো ছিল না। হঠাৎই আমার পিঠে হাত দিয়ে বলেছিল, ‘বজ্র ভাই, চিন্তা করবেন না। আমি আছি আপনার সঙ্গে।’ কত জায়গায় কতভাবে কত নেতা-নেত্রীকে বলা হয়, ‘নেত্রী তুমি এগিয়ে চল, আমরা আছি তোমার সঙ্গে।’ কিন্তু সেদিনের ফারুকের হাতের স্পর্শে আমার মনে হয়েছিল, সে তো আছেই, তার সঙ্গে সারা দেশ আছে। সেই ফারুক গত বছর আওয়ামী নেতাদের হাতে নির্মমভাবে নিহত হয়েছে। যা দিনের আলোর মতো পরিষ্কার। কিন্তু হত্যাকারীরা বুক চিতিয়ে ঘুরে বেড়াচ্ছে। তাই সেদিন তার স্ত্রী গিয়েছিল মাননীয় প্রধানমন্ত্রীর কাছে স্বামীর হত্যার বিচার চাইতে। ফারুকের স্ত্রী আমার ভাতিজি নাহারকে নাকি মাননীয় প্রধানমন্ত্রী বলেছেন, কাদের সিদ্দিকীকেই যেখানে দল থেকে বাদ দিয়েছি, সেখানে অন্যরা কে? গতকাল লতিফ সিদ্দিকী সম্পর্কে লিখতে গিয়ে আওয়ামী লীগ থেকে আগেই নাকি কাদের সিদ্দিকীকে বহিষ্কার করা হয়েছিল, দেখে ভীষণ মর্মাহত হয়েছি। আজ যারা মনে করেন আমাকে ছোট করে তারা বড় হন, লাভবান হন, তাদের বলব- দুনিয়ার ইতিহাস আমি পড়েছি, সেই ইতিহাসের অভিজ্ঞতা থেকে বলছি, ভবিষ্যতে তারা ফকির-মিসকিনের সম্মানও পাবেন না। আমাকে অস্বীকার করলে মুক্তিযুদ্ধকে স্বীকার করতে পারবেন না। মুক্তিযুদ্ধে বঙ্গবন্ধুর কর্তৃত্ব-নেতৃত্ব প্রতিষ্ঠা করতে হলে আমার মতো নাদানের প্রয়োজন হবে। লতিফ সিদ্দিকী আওয়ামী লীগের নেতা ছিলেন কিন্তু মুক্তিযুদ্ধে তার তেমন ভূমিকা ছিল না। আর আওয়ামী লীগ সব সময় সুখের পায়রা, দুর্দিনে আওয়ামী লীগ কখনো কারও পাশে দাঁড়ায় না। আওয়ামী লীগে থাকলে অন্যের শত্রুতার দরকার পড়ে না, আওয়ামী লীগই আওয়ামী লীগের জন্য যথেষ্ট। জানি, আমি বিএনপি জোটে যোগ দিইনি বা দিতে পারিনি জামায়াত আছে বলে। বঙ্গবন্ধুর মৃত্যুদিনে বিএনপির প্রধান জন্মদিন পালন করেন, অসুবিধা তো ওখানেই। তবু বলি বোন কি আমায় বাদ দিতে পেরেছেন? সে সৌভাগ্য বা দুর্ভাগ্য কি তার হয়েছে? আমিই তো আওয়ামী লীগকে বাদ দিয়েছি। এই দুনিয়ায় যারা আওয়ামী লীগ করে না তারা কি বেঁচে থাকে না? ১৯৯৯ সালের ২৮ আগস্ট সখীপুর পাইলট স্কুলের মাঠে সংসদ সদস্য পদ ত্যাগ করার জন্য ভোটারদের কাছ থেকে অনুমতি নিয়েছিলাম, ২৯ আগস্ট সংসদ এবং আওয়ামী লীগ থেকে ইস্তফা দিয়েছিলাম। ইস্তফার পর সাধারণ সম্পাদক মোহাম্মদ জিল্লুর রহমানের কারণ দর্শানোর চিঠি পেয়েছিলাম। তার উত্তরে জনাব মোহাম্মদ জিল্লুর রহমানকে জানিয়েছিলাম, আপনার পত্রের এখন আর কোনো কার্যকারিতা নেই। পদত্যাগ করার পর কাউকে বহিষ্কার করা যায়? সে সুযোগ থাকে?